open-index/open-wikipedia-markdown huggingface dataset:
Litauens sosialdemokratiske parti

**Litauens sosialdemokratiske parti** (litauisk: *Lietuvos socialdemokratų partija*, LSDP) er et sosialdemokratisk politisk parti i Litauen. Et parti med dette navnet blei første gang oppretta i 1896, og partiet gjenoppsto etter Litauens uavhengighet fra Sovjetunionen. Initiativtakerne kom da fra venstrefløyen i Sąjūdis. I 2001 blei partiet slått sammen med Litauens demokratiske arbeiderparti (*Lietuvos demokratinė darbo partija*, LDDP), et parti oppretta av reformorienterte medlemmer av det tidligere kommunistpartiet. Det nye partiet vedtok å videreføre det historiske LSDP-navnet. Partileder er Algirdas Butkevičius.

I valget til nasjonalforsamlingen Seimas i 2008 fikk partiet 11,73 % av stemmene og 25 av 141 mandater, 5 flere enn i valget i 2004. Fra 2009 har partiet 3 mandater i Europaparlamentet, og disse er tilslutta Den progressive allianse av sosialister og demokrater (S&D). Litauens sosialdemokratiske parti er medlem av Sosialistinternasjonalen (SI) og Det europeiske sosialdemokratiske parti (ESP).

I 2021 ble Vilija Blinkevičiūtė valgt til partileder. Ved parlamentsvalget i 2024 fikk partiet 34,25% av stemmene i andre valgomgang og ble største parti med 52 representanter. Vilija Blinkevičiūtė kunngjorde at hun ikke stilte som statsministerkandidat, og partiets nestleder Gintautas Paluckas dannet regjering som ble innsatt 12. desember 2024.

## Referanser


## Eksterne lenker
*
Bjørn Spydevold

**Bjørn Anker Spydevold** (1918–2002) var en norsk fotballspiller og senere trener.

Spydevold er mest kjent fra sin tid i Fredrikstad FK, hvor han spilte 65 kamper og scoret ti ganger i periodene 1945–47 og 1949–54. Spydevold vant Norgesmesterskapet i fotball for herrer 1940 og Norgesmesterskapet i fotball for herrer 1950 (der han scoret). Videre vant han Hovedserien 1948–49, Hovedserien 1950–51 og Hovedserien 1951–52. Han representerte Norges herrelandslag i fotball i 36 kamper i perioden 1945–53 og deltok i Sommer-OL 1952. 

Han og familien var bosatt i Greåker, og Spydevold spilte i Greåker Idrettsforening sesongen 1948 (16 kamper, 1 scoring) der han senere ble spillende trener 1954–58. Han ledet laget til opprykk til Hovedserien 1958–59, og (i sin tredje periode 1968–69) til bra resultater i Norgesmesterskapet i fotball for herrer 1969.

Spydevold trente  Askim Idrettsforening i 1960. Deretter ledet han Sarpsborg Fotballklubb 1961–65, de fikk andreplass i Norgesmesterskapet i fotball for herrer 1964 og bronse i 1. divisjon fotball for herrer 1964. I sin andre periode med Sarpsborg (1970) spilte laget mot Leeds United i cupvinnercupen. Spydevold trente Fredrikstad FK 1966–67, med seier i Norgesmesterskapet i fotball for herrer 1966 og andreplass i 1. divisjon fotball for herrer 1966.

Opprinnelig var han fra Hannestad i Sarpsborg der han som barn startet Idrettslaget Sparta (1928). Dette var et lag i Arbeidernes Idrettsforbund som vant Arbeidermesterskapet i fotball i 1938 og arrangerte landskamper der Spydevold var med. Han flyttet til Fredrikstad i 1939 og meldte da overgang til Fredrikstad FK.

I det sivile liv var han sveiser og arbeidet for Sarpsborg Mekaniske Verksted, Rygge Hovedflystasjon og Statens vegvesen.

Han var far til fotballspillerne Thor Spydevold,  og Knut Spydevold, samt sangeren Bjørnar Spydevold.

## Referanser


## Eksterne lenker
* 
*  Bjørn Spydevold på Eu-Football.info
Andrius Kubilius

**Andrius Kubilius** (født 1956) er en litauisk politiker. Han er fra 1. desember medlem av Ursula von der Leyens andre europakommisjon.Han var tidligere statsminister i Litauen 1999–2000 og 2008–2012. Han var partileder i det konservative partiet Fedrelandsforbundet – litauiske kristendemokrater 2003–2015.

Kubilius blei født og vokste opp i Vilnius. Han studerte fysikk på Universitetet i Vilnius, og fram til 1990 var han ansatt på universitetet. Han blei medlem i den opposisjonelle bevegelsen Sąjūdis, som jobba for litauisk selvstendighet fra Sovjetunionen. Da dette målet blei oppnådd, blei Kubilius valgt inn i nasjonalforsamlinga i 1992. Han blei med i Fedrelandsforbundet i 1993. 

Kubilius blei i 1998 tildelt storkors av Den Kongelige Norske Fortjenstorden.

Han er gift og har to sønner. Kona er fiolinist i Det litauiske nasjonale symfoniorkesteret.

## Referanser


## Eksterne lenker
* 
* 
*
2S25 Sprut-SD

**2S25 Sprut-SD** er en amfibisk russisk kanonpanserjager med 125&nbsp;mm kanon, beregnet på bruk av luftbårne styrker og marineinfanteri.  Den ble tatt fram av Volgograd traktorfabrikk på 1990-tallet på basis av en strekt BMD-3 stormpanservogn.  I 2005 approberte den russiske hæren 2S25, og serieproduksjon kom så i gang.

2S25 har tatt over rollen til PT-76 i marineinfantiet.  Et forholdsvis lite antall er i tjeneste med russiske styrker.

## Referanser


## Eksterne lenker
* MilitaryToday.com: 2S25 - tekst, bilder og video (engelsk)
Korsvollbanen

**Korsvollbanen** er hjemmebanen til fotballklubben Korsvoll IL. Klubben tilhører hjemme på Korsvoll i Nordre Aker, Oslo. Stadionkapasiteten er omkring 2 000. I en cupkamp mot FC Lyn Oslo i juni 2008 var det rundt 1 300 tilskuere på plass.

Rundt omkring banen har klubbens dugnadsgjeng *Team Arvid* oppført to tribuner som tar cirka 200 tilskuere, samt innbytterbenker og en helt ny speakerbu til 2009-sesongen. I 2003 ble Korsvollbanen lagt om fra naturgress til kunstgress.
Det store spillet

**Det store spillet** (russisk: Больша́я игра́; engelsk: *The Great Game*) var et begrep brukt om den strategiske rivaliseringen og konflikten mellom Det britiske imperiet og Det russiske keiserdømmet om kontrollen over Sentral-Asia. 

Perioden kjent som det klassiske store spillet beregnes generelt til å vare fra Gulistan-traktaten mellom Russland og det persiske Qajar-dynastiet i 1813 til den anglo-russiske konvensjonen fra 1907. Etter bolsjevikrevolusjonen i 1917 fulgte det en mindre intens fase. 

Begrepet «det store spillet» er vanligvis blitt tilskrevet til Arthur Conolly, en etterretningsoffiser i Det britiske ostindiske kompani sjette bengalske lette kavaleriregiment. Betegnelsen ble senere foreviget i Rudyard Kiplings roman Kim fra 1901.

## Se også
* De anglo-afghanske kriger

## Litteratur
* Johnson, Robert, *Spying for Empire: The Great Game in Central and South Asia, 1757-1947*, (London: Greenhill, 2006) ISBN 1-85367-670-5 https://web.archive.org/web/20071217115432/http://fm.greenhillbooks.com/greenhill/FMPro?-db=greenhillbooks.fp5&-format=record_detail.htm&-lay=layout%201&-sortfield=sort%20order&-sortfield=title&author=johnson&-recid=33835&-find=.
* Meyer, Karl and Brysac, Shareen,'Tournament of Shadows: The Great Game and the Race for Empire in Asia', Counterpoint, 1999 nytryck med ny introduktion till Mellanöstern av Basic Books, 2006 ISBN 0-349-11366-1
* Naik, J.A., *Soviet Policy Towards India, from Stalin to Brezhnev*, (Delhi: Vikas Publications, 1970) 3–4.
* Tamm, Eric Enno. "The Horse That Leaps Through Clouds: A Tale of Espionage, the Silk Road and the Rise of Modern China". Vancouver, Douglas & Mcintyre, 2010. ISBN 978-1553652694. http://horsethatleaps.com 
* Vogelsang, Willem. *The Afghans*, pp.&nbsp;245–272. Blackwell Publishers, Oxford, 2002. ISBN 0-631-19841-5 
* von Tunzelmann, Alex, *Indian Summer*. Henry Holt and Company, LLC, New York, 2007. ISBN 978-0-8050-8073-5, ISBN 0-8050-8073-2

## Referanser
Trygve Samuelsen

**Samuel Georg Trygve Samuelsen** (1907–1985) var en færøysk sakfører og politiker. Han var medlem av det færøyske Lagtinget i 27 år og formann i Sambandsflokkurin fra 1970 til 1974.

## Liv og virke
Han var sønn av sysselmann og senere lagmann Andrass Samuelsen og hustru Beate Emilie Lindenskov. Blant hans søsken var Georg L. Samuelsen, redaktør i Sambandsflokkurins partiavis *[[Dimmalætting]]*. Niesen Lisbeth L. Petersen ble også formann i Sambandsflokkurin, mens nevøen Eilif Samuelsen ble lagtingsmann og medlem av regjeringen.

Trygve Samuelsen gikk Sorø Akademi og tok juridisk embedseksamen ved Københavns Universitet i 1933. Deretter vendte han tilbake til Færøyene, hvor han ble konstituert som sysselmann på Eysturoy under farens opphold i København som folketingsmann. I 1934 ble Samuelsen fullmektig hos landsrettssakfører Edward Mitens i Tórshavn. Idet Mitens avsluttet sin sakførerpraksis for å bli Lagtingets kontorsjef i 1938, åpnet Samuelsen sin egen sakførerforretning i byen.

Samuelsen var innvalgt i kommunestyret i Tórshavn fra 1936 til 1964. Fra 1943 til 1946 var Samuelsen innvalgt på Lagtinget fra Suðurstreymoy. Han møtte igjen fast for landstingsmann Poul Niclasen fra 1949, og ble gjenvalgt frem til 1974. Samuelsen var formann i Sambandsflokkurin fra 1970 til 1974 og styreformann i Færø Amtstidendes Bogtrykkeri i en årrekke.

I 1956 ble Samuelsen islandsk konsul på Færøyene. Han var ridder av Dannebrogordenen og Den islandske falkeorden.

## Referanser
Partiet for nasjonal gjenopplivelse

**Partiet for nasjonal gjenopplivelse** (litauisk: **) var et liberalt politisk parti i Litauen. Partiet ble dannet den 30. juni 2008, og gikk inn i Unionen av liberale og sentrum den 22. september 2011. Partiets leder i hele perioden var Arūnas Valinskas.

Etter parlamentsvalget i oktober 2008, der partiet fikk 15&nbsp;% av stemmene og 16 mandater, kom partiet i regjering sammen med Fedrelandsforbundet – litauiske kristendemokrater, Den liberale bevegelse og Unionen av liberale og sentrum. I 2010 gikk flere av Partiet for nasjonal gjenopplivelses representanter i nasjonalforsamlingen Seimas over til Det kristne parti, som ble dannet i januar. Unionen av liberale og sentrum hadde også opplevd avskallinger, og gjenværende representanter fra Partiet for nasjonal gjenopplivelse og Unionen av liberale og sentrum dannet en felles gruppe i Seimas. I 2011 gikk også partiorganisasjonene sammen. 

## Referanser


## Eksterne lenker
*
Knut Spydevold

**Knut Spydevold** (født 7. april 1946, død 24. oktober 2014) var en norsk fotballspiller som spilte 91 kamper og scoret 45 mål i norsk fotballs øverste divisjon i perioden 1966-1974.

Etter noen sesonger i Greåker Idrettsforening var han to sesonger i Fredrikstad FK og fikk seks sesonger i Sarpsborg FK, der han var toppscorer i hver sesong. Han avsluttet karrieren i svenske lag (1976). I 1979 hadde Spydevold et kort comeback i Sarpsborg, og i 1986 tok han over trenergjerningen en tid med Ingar Løken.

Han var bror av Thor Spydevold og sønn av Bjørn Spydevold.

## Referanser
Plokiophilidae

* Embiophilinae
* Plokiophilinae

**Plokiophilidae** er en familie av insekter som tilhører tegene, en gruppe av nebbmunner. Disse tegene er rovdyr som suger ut kroppsvæsker fra ulike smådyr. 

Gruppen omfatter 6 kjente arter fordelt på fire slekter. 

## Utseende
Små (1–3 mm) teger. Kroppen er oval og ganske hårete. Føttene kan være 2- eller 3-leddete.

## Levevis
Plokiophilidae lever i silekspinn kaget av enten spinnfotinger (underfamilien Embiophilinae) eller edderkopper (underfamilien Plokiophilinae). De artene som er assosiert med spinnfotinger, lever av spinnfotingenes egg, og av døde spinnfotinger, mens de som er assosiert med edderkopper er kleptoparasitter som lever av edderkoppenes bytte som er fanget i nettet. De blir ikke angrepet av edderkoppene, kanskje fordi de er så små.

## Systematisk inndeling

* orden nebbmunner (Hemiptera)
** underorden **[[plantesugere]]** (Homoptera) (parafyletisk)
** underorden **[[teger]]** (Heteroptera) 
*** overfmilie **[[Cimicomorpha]]**
**** familie Plokiophilidae
***** underfamilie Embiophilinae – bare én slekt, hos spinnfotinger
****** slekten *[[Embiophila]]* China, 1953
******* *[[Embiophila africana]]* Carayon, 1974 – Afrika
******* *[[Embiophila maesi]]* Carpintero & Dellapé, 2005 – Nicaragua
******* *[[Embiophila myersi]]* China, 1953 – Trinidad
******* *[[Embiophila]]* sp. – ubeskrevet art fra Laos (http://www.bio-nica.info/Biblioteca/Carpintero2005PlokiophilidaeNicaragua.pdf) 
***** underfamilie Plokiophilinae – hos edderkopper, tre slekter med én art i hver
****** *[[Lipokophila chinai]]* Štys, 1967 – Brasil
****** *[[Plokiophila cubana]]* (China & Myers, 1929) – Cuba
****** *[[Plokiophiloides steineri]]*  Carayon, 1974 – Madagaskar

## Kilder
* Carpintero, D.L. og Dellapé, P.M. (2005) A new species and first record of *Embiophila* (Heteroptera: Plokiophilidae) from Nicaragua. *Studies on Neotropical Fauna and Environment* 40: 65-68. http://www.bio-nica.info/Biblioteca/Carpintero2005PlokiophilidaeNicaragua.pdf
* Schuh, R.T. og Slater, J.A. (1995) *True Bugs of the World. 58. Plokiophilidae*. http://books.google.no/books?id=wmSc-2KDmZ4C&pg=PA190&lpg=PA190&dq=Plokiophilidae&source=bl&ots=6qEsn0ZGdA&sig=ii4mXb0DWyTBAvncDQ8a63YFelY&hl=no&ei=gV4uSvivNoyX_Aa-rNG_Cg&sa=X&oi=book_result&ct=result&resnum=4

## Eksterne lenker
* 
* Norsk Entomologisk forening – for deg som vil lære mer om insekter.
Alvar Renqvist-prisen

**Alvar Renqvist-prisen** er en finsk  litteraturpris som årlig deles ut av Finlands bokstiftelse. Prisen er oppkalt etter Alvar Renqvist.

## Liste over prismottakere

## Eksterne lenker
*Alvar Renqvist priset hos Akademiska bokhandeln
Berg Sparebank

**Berg Sparebank** er en lokal sparebank med hovedkontor i sentrum av Halden. Markedsområdet strekker seg fra Halden til Fredrikstad. Foruten bankvirksomhet har banken også eiendomsselskap, Berg Sparebanks Eiendomsmegling AS, dette er tilsluttet Terra eiendomsmegling.

## Historikk
Berg Sogneselskap, opprinnelig Bergs Agerdyrknings- & Industrieselskap, ble stiftet i 1810. Blant selskapets viktigste oppgaver var utlån av kornvarer fra kornmagasinet og kapital fra pengefondet. Opprettelse av sparebank var lenge diskutert, og i 1872 opprettet Berg Sogneselskap for egen regning Berg Sparebank. Dette var forløperen til dagens sparebank, men denne opphørte etter 20 års drift.

Ny etablering skjedde under første verdenskrig (1915). Banken leide lokaler i Svenskegata av Fredrikshalds Meieribolag, den månedlige husleien var kr. 30,-. Ved etableringen hadde banken kun en lønnet funksjonær. I tillegg var ett av styremedlemmene ulønnet til stede. Ekspedisjonstiden var 10 – 14 hver dag. Fra 1918 besto staben av banksjef, kasserer og bokholder. Frem mot 25 års jubileet i 1940 økte staben med assistent og volontør. Etableringen under første verdenskrig skapte utfordringer under etterkrigsdepresjonen, men banken ble forsiktig drevet og kom seg relativt uskadd gjennom utfordringene. Innskuddsmassen falt imidlertid fra 2,6 mill. i 1925 til 1,8 mill. i 1940.

Lokalene i Svenskegata ble etter hvert for små, og 1. januar 1959 ble nytt bankbygg i Storgata 10 tatt i bruk. I forbindelse med kommunesammenslutningen mellom Halden, Berg og Idd i 1967 valgte bergsokningene å la Berg Sparebank fortsette som selvstendig bank, og hele Halden ble etter hvert definert som markedsområde.

I 1981 ble bankens første filial etablert på Brødløs, filialen har vært viktig for den positive veksten banken har hatt de senere årene. I 2003 ble eiendomsselskapet Berg Sparebanks Eiendomsmegling AS opprettet. I 2006 ble bankens primære markedsområde utvidet til også å omfatte Fredrikstad. Rådgivningskontoret ble åpnet i kontorfellesskap med Terra Eiendomsmegling i Fredrikstad, for øvrig også med adresse Storgata 10.

## Eksterne lenker
* Berg Sparebank
Thor Spydevold

**Thor Otto Spydevold** (1944–2024) var en norsk fotballspiller fra Greåker, kjent fra landslaget og med mange mesterskap fra norsk serie og cup.

Han spilte for Greåker Idrettsforening under sin trenende far Bjørn Spydevold i «maratonsesongen» 1961-62 og fikk 19 kamper og laget 8 scoringer. Sammen med faren gikk han til Sarpsborg FK og var i to perioder 1963-65 og 1971-74 (95 kamper, 5 scoringer), med bronse i 1. divisjon fotball for herrer 1964 og 1. divisjon fotball for herrer 1965.

Han var fem sesonger i Fredrikstad FK 1966-70 (82 kamper, 6 scoringer) og vant Norgesmesterskapet i fotball for herrer 1966 med faren Bjørn som trener, samt fikk andreplass i Norgesmesterskapet i fotball for herrer 1969.

Han spilte 28 kamper for Norges herrelandslag i fotball 1968-72. Etter spillerkarrieren trente han Greåker Idrettsforening. Han jobbet i mange år i Fredrikstad, blant annet ved Onsøy ungdomsskole (på Gressvik) 1967-1970, og ellers ved ved Gaustad ungdomsskole og deretter ved Glemmen videregående skole.

## Referanser


## Eksterne lenker
*
Remiks

:*For avfallselskapet i Tromsø, se [[Remiks (Tromsø)]].*
**Remix** eller **remiks** er en alternativ versjon av en sang eller musikkalbum, laget med utgangspunkt i den originale. Begrepet kan også brukes om andre uttrykksformer enn musikk, blant annet om film og litteratur.

En remix lages ved å legge til, endre eller fjerne elementer, eller ved bruk av equalizere, dynamikk, tempo, spilletid, eller andre aspekter i den originale innspillingen. Noen remixer har radikale forandringer i det musikalske arrangementet, mens andre er subtile og kan ha så enkle endringer som for eksempel høyere lyd på vokalen eller på et eller flere av instrumentene.

Låter som originalt ikke var så populære kan bli remixet (remikset) for å få en «ny sjanse» på dansegulvet eller på radio. En remix gjøres også for å lage stereo eller surroundlyd på et opptak som tidligere ikke har hatt dette tilgjengelig. Det kan også gjøres for å bedre kvaliteten på et eldre opptak hvor den originale miksen har kommet bort eller har forringet lydkvalitet, eller for å tilpasse et verk til en ny sjanger eller format.

Remixer bør ikke forveksles med radioredigert sang (radio edit), som vanligvis involverer å forkorte (redigere) en sang til markedsføringsbruk, som for eksempel lengre låter som redigeres til utgivelse på singel eller for spill på radio.

## Se også
* Radio edit
* Coverlåt
* Lydmiksing

## Litteratur
* 
* 

## Eksterne lenker
* 
* 
* 
*
Telltale Games

**Telltale Games** var en videospillutvikler med hovedkontor i San Rafel i California. Selskapet ble grunnlagt som Telltale, Incorporated i juni 2004. Det ble startet av flere tidligere ansatte hos LucasArts som hadde jobbet på *[[Sam & Max Freelance Police]]* frem til det ble kansellert 3. mars 2004. I en tidlig pressemelding ble protestene på kanselleringen nevnt som grunnen til at selskapet ble grunnlagt. Dan Connors er administrerende direktør og leder selskapet med medgrunnlegger Kevin Bruner. Flere av de ansatte har erfaring med å jobbe på eventyrspill, som for eksempel *[[Grim Fandango]]*, *[[Monkey Island]]*-serien og *Sam & Max*.  Telltale Games lager  periodiske pek og klikk spill som lanseres digitalt.

Selskapet opphørte i september 2018, mens et annet med samme navn fulgte det opp.

## Ludografi
* *[[Telltale Texas Hold'em]]* (2005)
* **' (2005)
* **' (2006)
* **' (2006)
* ''[[Sam & Max Save the World]]'' (2006–2007)
* **' (2007)
* *[[Sam & Max Beyond Time and Space]]* (2007–2008)
* *[[Strong Bad's Cool Game for Attractive People]]* (2008)
* *[[Wallace & Gromit's Grand Adventures]]* (2009)
* *[[Tales of Monkey Island]]* (2009)
* *[[The Walking Dead Season 1]]* (2012)
* *[[The Walking Dead Season 2]]* (2013)
* *[[Tales From The Borderlands]]* (2014)
* *[[The Walking Dead: A New Frontier]]* (2016)
* *[[The Walking Dead: Michonne]]* (2016)
* *[[Telltale Batman Series]]* (2016)

## Referanser


## Eksterne lenker
*
Den keiserlige jaktpark

**Den keiserlige jaktpark** (kinesisk: *Nan Haizu*) var en jaktpark eksklusivt satt til side for Qing-dynastiets keisere. Den dekket et meget stort område noen kilometer sør for Beijing, og var beskyttet for inntrengere med en over 72 km lang solid stein- og mursteinsmur. Jaktområdet dekket hele 320 kvadratkilometer.

Opprinnelig var området myrland, og var kjent som Beijings sørlige myrområde. Det vokste frem som et eksersisområde for de keiserlige tropper, men ble gradvis mer eksklusivt satt til side for keisernes fornøyelsesjakt. Når dette skjedde, er noe uklart.

Parken ble rammet av en alvorlig flomkatastrofe i 1894, og da ble muren rundt rasert slik at en stor del av davidshjortene som hadde parken som sitt habitat, unnslapp, bare for å bli felt av sultende bønder på landsbygda. Seks år etter, under bokseropprøret, skjøt soldater fra åttenasjonsalliansen ned resten av flokken. Senere er en liten flokk blitt gjenoppbugd i det lille av parken som fremdeles er igjen, og som nå er kjent som *[[Milu Yuan]]*. Det meste av området er blitt bebygd og inngår i Beijing by.
Volgograd traktorfabrikk

**Volgograd traktorfabrikk** (russisk **Волгоградский тракторный завод**, *Volgogradskij traktornij zavod* eller **ВТЗ**/*VTZ*) er en fabrikk i Volgograd, Russland som produserer tungt maskineri.  Fram til 1961 var det kjent som **Stalingrad traktorfabrikk** og navngitt etter Feliks Dzerzjinskij.

Fabrikken lager traktorer og militært utstyr, og under andre verdenskrig produserte de den kjente stridsvognen T-34.  Slaget om Stalingrad ble utkjempet også i fabrikkens lokaler.

## Produkter
* Stridsvognen T-34
* Artilleritrekkeren STZ NATI
* Den lette stridsvognen PT-76
* Stormpanservognen BMD-1
* Stormpanservognen BMD-2
* Stormpanservognen BMD-3
* Stormpanservognen BMD-4
* Kanonpanserjageren 2S25 Sprut-SD

## Eksterne lenker
*
Bypatrioten

**Bypatrioten** er en ærespris som deles ut av Oslo Byes Vel, på selskapets generalforsamling hvert år. 

Prisen tildeles «personer som har medvirket i arbeidet med å bevare byens særpreg og miljøkvaliteter og / eller har bidratt til å spre interesse og kunnskap om Oslo eller på annen måte  fremstått som en god representant for byen».

Æresprisen Bypatrioten ble første gang utdelt i 1989. Følgende har fått prisen:

*1989: Rolf Stranger
*1990: Bjørn Bjørnseth (1921–2008), politiker
*1991: Else Boye
*1992: Jan Erik Vold
*1993: Arne Skouen
*1994: Arne Brenna
*1995: Harry Lagert
*1996: Mentz Schulerud
*1997: Morten Krogstad
*1998: Torill Thorstad Hauger
*1999: Gry Waage
*2000: Erik Oluf Melvold
*2001: Odd Einar Dørum
*2002: Ole Daniel Bruun
*2003: Albert Nordengen
*2004: Hjalmar Kielland
*2005: Christian Ringnes
*2006: Kåre Willoch og Thorbjørn Berntsen
*2007: Lillebjørn Nilsen
*2008: Tove Nilsen 
*2009: Sven Ekholt
*2010: Wenche Blomberg og Olav Angell
*2011: Lise Fjeldstad
*2012: Karsten Alnæs
*2013: Vålerengens Idrettsforening
*2014: Bjørn Stendahl
*2015: Martin Mæland
*2016: Lars Roede og Truls Aslaksby
*2017: Nina Sundbye
*2018: Frid Ingulstad
*2019: Jan Vardøen 

## Referanser


## Eksterne lenker
* Oslo Byes Vel Besøkt 20.5.2019.
Terry Cooper

**Terence «Terry» Cooper** (født 12. juli 1944, død 31. juli 2021) var en britisk tidligere fotballspiller og manager født i Knottingley i Yorkshire i England.

Han var en stilfull og høyt respektert venstreback i det store Leeds United F.C.-laget i 1960- og 1970-årene.

Cooper ble ikke oppdaget som unggutt på den vanlige måten. Han bare møtte opp på treningsfeltet til Leeds en dag med fotballstøvler i en papirpose og spurte om å få prøvespille. Han imponerte tilstrekkelig til å få lærlingkontrakt.

Opprinnelig var han venstreving, men ble kontvertert til venstreback av Don Revie da han signerte kontrakt som 17-åring. Etter gradvis oppjustering overtok han trøye nummer 3 permanent i 1966. Cooper dro fordeler av sin fortid som ving, og bidro til å «finne opp» overlappingen og støttet vingen Eddie Gray på den måten.

I 1968 vant Leeds League Cup mot Arsenal F.C. på Wembley. En stygg kamp ble avgjort av Coopers flotte volley etter at en corner ble halvveis klarert. deretter deltok laget i Messebycupen samme sesong.

I 1969 fikk Cooper sin debut for England under manager Alf Ramsey mot Frankrike. England vant 5-0 og Cooper bidro med en superb individuell forestilling. I 1970 var Cooper fast på landslaget under VM i Mexico, som endte i kvartfinalen med 2-3 tap for Vest-Tyskland.

I april 1972 fikk han et stygt benbrudd i en ligakamp borte mot Stoke City. Han var borte fra fotball i 20 måneder, og spilte aldri på landslaget igjen. I 1974 fikk han kun èn kamp i ligaen, og gikk dermed glipp av et ligamesterskap.

Cooper ble solgt til Middlesbrough i 1975, kjøpt av tidligere lagkamerat Jack Charlton. Han spilte senere for Bristol City F.C. i ett år, og ble spillende manager i Bristol Rovers F.C.. deretter var han assistent-manager i Doncaster Rovers F.C., og en ny periode i Bristol City. Han var også manager for Birmingham City F.C. mellom to perioder i Exeter City F.C..

## Referanser


## Eksterne lenker
*
Darcys lov

**Darcys lov** for væskestrøm i et porøst medium gir sammenhengen mellom kreftene som virker på væska og hastigheten til væska. Loven ble først formulert av Henry Darcy i 1856, basert på eksperimenter med vannrensing gjennom et sandfilter. Darcys lov er en empirisk lov, men kan også utledes under visse forutsetninger fra Navier-Stokes ligning.

Darcys lov er basis for en vitenskapelig definisjon av permeabilitet. Loven spiller en viktig rolle for å forklare grunnvannsbevegelser, samt væskebevegelser i gass- og oljereservoar. Loven er en flukslov, tilsvarende Ficks lov for diffusjon, Fouriers lov for varmestrøm og Ohms lov i elektristetslæren.

Darcys lov gjelder for sakte viskøs strøm av en enkelt væske. Under disse forutsetningene kan loven formuleres matematisk som gitt under. Generaliseringer av loven eksisterer for strøm av flere væsker og også for strøm ved høye hastigheter.

:\mathbf{u} = - \frac{k}{\mu} ( \nabla p - \rho \mathbf{g})   

der

:**u** er *filtrasjonshastigheten* gjennom det porøse mediet
:*k* er permeabiliteten til mediet
:\mu er dynamisk viskositet til væska
:\nabla p er gradienten til trykket i væska
:\rho er tettheten til væska.
:**g** er tyngdeakselerasjonsvektoren

## Referanser
Star Trek VI: The Undiscovered Country

***Star Trek VI: The Undiscovered Country*** er en amerikansk science fiction-film fra 1991 regissert av Nicholas Meyer. Den er den sjette Star Trek-filmen og den siste med figurene fra den originale Star Trek-serien. En voldsom måneeksplosjon får drastiske følger for Klingon-riket. Like etter blir et Klingon-skip angrepet og Kaptein Kirk blir holdt ansvarlig. Hovedrollene spilles av William Shatner, Leonard Nimoy og DeForest Kelley.  

*Star Trek VI* ble godt mottatt av filmkritikerne og ble en moderat publikumssuksess i USA (sett i forhold til tidligere suksesser i denne filmserien). Den gjorde det mer beskjedent utenfor USA. 

## Handling
Filmen starter med en voldsom måneeksplosjon som får drastiske følger for Klingon-riket. Virkningen av den fatale eksplosjonen blir utredet og konklusjonen er at ozonlaget på deres hjemsted vil opphøre innen 50 år og at deres folk da vil dø. De innser at de ikke lenger er i stand til å føre krig mot Føderasjonen og ser kun en mulighet for å overleve: å inngå fredsavtaler med Føderasjonen som de har vært i krig med i 70 år. Ironisk nok blir admiral James T. Kirk den første utsendte fredsmegleren, men da et Klingon-skip blir angrepet og Enterprise holdes ansvarlig, bryter urolighetene ut igjen. Kirk blir stilt for retten anklaget for mordet på en Klingon-ambassadør som befant seg i skipet. I Klingon-retten blir han idømt livstidsstraff og blir deretter sendt til et fengsel på en øde is-asteroide for å sone sin dom. Kort tid etter blir han evakuert, og det blir etterhvert klart at det står en konspirasjon bak angrepet.

## Om filmen

### Popularitet og økonomi
*The Undiscovered Country* ble en moderat publikumssuksess i USA hvor den innbrakte over $74 millioner. Den innbrakte ytterligere $22 millioner utenfor USA, noe som gjorde at den endte opp med en total på over $96 millioner. Den havnet på 15.-plass over de mest innbringende filmene i USA i 1991.

Produksjonskostnadene var på ca $27 millioner.

### Filmanmelderne
Den ble godt mottatt av filmkritikerne, noe som gjenspeiles i at den har oppnådd 81 % på Rotten Tomatoes.
### Priser og nominasjoner
Filmen ble tildelt en Saturn Award for beste sciencefictionfilm, og ble nominert i ytterligere fire kategorier.  

Den ble også nominert til to Oscar-priser (beste lydeffekter og make-up), samt en Hugo Award for «Best Dramatic Presentation». 

### Annet
*The Undiscovered Country* ble ikke satt opp på norske kinoer og fikk derav lite omtale i Norge. 

## I rollene
* William Shatner: Captain James T. Kirk
* Leonard Nimoy: Captain Spock
* DeForest Kelley: Dr. Leonard „Pille“ McCoy
* James Doohan: Captain Montgomery „Scotty“ Scott
* George Takei: Captain Hikaru Sulu
* Walter Koenig: Commander Pavel Chekov
* Nichelle Nichols: Commander Nyota Uhura
* Kim Cattrall: Lt. Valeris
* Mark Lenard: Ambassadør Sarek
* Grace Lee Whitney: Commander Janice Rand
* Brock Peters: Admiral Cartwright
* Leon Russom: Commander William „Bill“ Smillie
* Kurtwood Smith: President for Føderasjonen
* Christopher Plummer: General Chang
* Rosanna DeSoto: Azetbur
* David Warner: Gorkon
* Iman Abdulmajid: Martia

## Referanser


## Eksterne lenker
* 
*
Aage Dedekam

**Aage Dedekam** (født 12. mars 1954 i Fredrikstad) er en norsk operasanger, kunstmaler/grafiker, scenograf, teatersjef og frimurer.

Hans sangkarriere startet under professor Søren Gangfløt, domorganist og leder for «Guttekoret» i Fredrikstad, (idag Borg Domkor), derefter hos sangpedagogen Ruth Hoel Risnæs og operasanger og sangpedagog Annelise Wallin ved Den Norske Opera & Ballet, og videre hos operasanger Marianne Roepstorf ved Det kongelige Teater i København. 

Dedekam har sunget på forskjellige operascener i Europa, blant andre Arena di Verona, men han har ikke vært tilknyttet noen fast scene. 

Han har tegnet og malt store scenografier, blant annet «Svinedrengen» av Hans Christian Andersen, Musikalen Showboat, musikalen Spillemand på en Takryg. Dedekam har også malt oljeportretter av prins Henrik av Danmark, og kong Harald V av Norge for Den Norske Forening i København. For Glostrup Boligselskab dekorerte han tyve husgavler i Glostrup.

Han arrangerte Opera Open Air på en «bjergtop» i Albertslund, på Københavns Vestegn i 2007, 2008, 2009 og 2010 med sangere fra hele Europa. Han arrangerte også «Opera i Fredrikstad» på Isegran, en øy i Glomma somrene 2009, 2010 og 2011 med en rekke operasangere, blant annet sopranen Anna Shafajinskaja, mezzosopranen Maria Theresa Uribe og tenoren Antonio Carangelo.

## Diskografi
* *[[Passion]]*, CD, 1989, Sjællands Symfoniorkester
* *Per Tenebras ad Lucem, Frimurer* CD, 1988
* *The music I love - 1*, MC, 1987
* *The music I love - 2*, MC, 1987

## Utmerkelser, medaljer og hedersbevisninger
* Den Norske Forenings Hederstegn
* Den Norske Torskeklub Udmerkelse
* Den Danske Frimurer Orden, Jubilæumsmedalje
* Royal Arch Masonry, Friendship medal
* Arena de Verona, Honor medal
* CMA Hedersplaquet 1997
* ISSA Hedersplaquet 1998
* ISSA Hedersplaquet 2000
* ISSA Hedersknap 2002

## Styreverv
* Salgscompagniet A/S  - Styreformann  1980 - 1986
* Schneeberg Grafisk A/S  - Styreformann  1988 - 1998
* NCS A/S - Styreformann  1996 - 2002
* ISSA International - Board member, Representant for Denmark  2000 - 2002

## Referanser


## Eksterne lenker
* www.dedekam.dk
Røntgenrør

Et **røntgenrør** brukes for å lage røntgenstråling. En glødekatode sender ut elektroner som blir akselerert mot en anode ved hjelp av en høy spenning. Elektronene har kinetisk energi omtrent lik null når de forlater katoden. Den kinetiske energien *E<sub>k</sub>* ved anoden blir derfor *e<sup>*</sup>U*, der ***e*** er elektronladningen og ***U*** er spenningen. Når elektronene treffer anoden, sender anoden ut røntgenstråling, eller bremseenergien den får når elektronene treffer. Strålingen er fordelt over mange frekvenser. Mesteparten av strålingen har større frekvens enn ultrafiolett stråling. For et røntgenrør med en gitt spenning ***U*** har strålingen en maksimal frekvens, ***f***. Den mest energirike røntgenstrålingen oppstår når *all* kinetisk energi i *ett elektron* blir omformet til *ett [[foton]]*.
Catwalk

En **catwalk**, **moteshow** eller **motemolo** er en stor scene som modeller går frem og tilbake på. Modellene poserer når de nærmer seg enden av scenen, og går deretter tilbake.
Joppeicidae

* *[[Joppeicus paradoxus]]*

**Joppeicidae** er en familie av insekter som tilhører tegene, en gruppe av nebbmunner. Disse tegene er rovdyr som suger ut kroppsvæsker fra ulike smådyr. Man kjenner bare én art, *[[Joppeicus paradoxus]]*, som finnes i det sørlige Israel og langs Nildalen i Afrika. 

## Utseende
En liten (ca. 3 mm), oval tege, brun med glassklar vingemembran. Den kan overflatisk minne om medlemmene i familien Anthocoridae, men skiller seg fra disse ved en del anatomiske trekk. Hodet er trekantet med en ganske lang "nese" mellom antennene. Fasettøynene er ganske små og utstående, og festet nær hodets bakkant. Punktøyne finnes. Sugesnabelen er 4-leddet, nokså trinn, i hvile er den bøyd i en 90 graders vinkel mellom det andre og tredje leddet, men den rettes forover når tegen går på jakt. Antennene består av fire ledd, de to innerste leddene er ganske korte, det ytterste leddet har en markert børste (apikalseta) ytterst. Pronotum er trapesformet, men en midtfure i den fremre delen. Forvingen har en overflate med opphøyde lister og søkk, den membranøse delen har ganske utydelige årer.

## Levevis
Den er et rovdyr, og er ikke spesialisert på et spesielt bytte, men kan angripe mange ulike små insekter, som den stikker med den utstrakte sugesnabelen. Den er funnet på bakken, under steiner, under løs bark, i grunne huler og også i en koloni av Cimicidae som snylter på flaggermus. 

## Potensielt nyttedyr i matlagre
Nylig ble *Joppeicus paradoxus* oppdaget på et lager for tørre matvarer i Thailand (http://www.jircas.affrc.go.jp/english/publication/highlights/2003/2003-22.html). Forsøk tyder på at den kan være en effektiv predator på egg og larver av biller og møll som angriper lagrede matvarer. Siden giftstoffer som metylbromid skal fases ut, kan denne arten bli et verdifullt verktøy for biologisk kontroll av skadedyr på lagrede matvarer i tropiske land (http://www.jircas.affrc.go.jp/english/publication/highlights/2003/2003-22.html).

## Systematisk inndeling

* orden nebbmunner (Hemiptera)
** underorden **[[teger]]** (Heteroptera) 
*** overfamilie **[[Cimicomorpha]]**
**** familie Joppeicidae Reuter, 1910
***** *[[Joppeicus paradoxus]]* Puton, 1881

## Kilder
* Miyanoshita, A., Imamura, T. og Visarathanonth, P. (2003) Predatory ability of *Joppeicus paradoxus* Puton, a predator of stored-product insect pests. http://www.jircas.affrc.go.jp/english/publication/highlights/2003/2003-22.html
* Schuh, R.T. og Slater, J.A. (1995) *True Bugs of the World. 58. Joppeicidae*. http://books.google.no/books?id=wmSc-2KDmZ4C&pg=PA164&lpg=PA164&dq=Joppeicidae&source=bl&ots=6qEsn14zaF&sig=HYovdUkupyJbYcLGw-sVy_ksy9s&hl=no&ei=FZ4uSqHODY6N_QaeiKnaCg&sa=X&oi=book_result&ct=result&resnum=6#PPA165,M1

## Eksterne lenker
* 
* Norsk Entomologisk forening – for deg som vil lære mer om insekter.
Nine (film)

***Nine*** er en amerikansk musikal-film fra 2009 regissert av Rob Marshall. Manuset av Anthony Minghella og Michael Tolkin (selv om Minghella kun er kreditert) er basert på Arthur Kopits bok av den Tony Award-belønnede musicalen med samme navn fra 1982, som i tur var hentet fra et italiensk skuespill av Mario Fratti inspirert av Federico Fellinis autobiografiske film *[[8½]]*. Maury Yeston komponerte musikken og har skrevet teksten til sangene. Filmen hadde premiere i USA den 25. november 2009, og i Norge den 5. februar 2010.

Hovedrollene er besatt av Oscar- vinnerne Daniel Day-Lewis, Nicole Kidman, Marion Cotillard, Penélope Cruz, Judi Dench og Sophia Loren med Oscar-nominerte Kate Hudson og Grammy Award-vinner «Fergie» i biroller.

## Handling
Etter å ha blitt 40 år gammel får regissør Guido Contini (Daniel Day-Lewis) en midtlivskrise, som hindrer hans kreativitet og leder ham inn i flere kompliserte romantiske forhold. Da han strever med å ferdigstille sin siste film, blir han tvunget til å balansere de talløse kvinnene i sitt liv, inklusive sin kone Luisa (Marion Cotillard), elskerinnen Carla (Penélope Cruz), sin muse og protégé Claudia (Nicole Kidman), sin producer, fortrolige og kostymedesigner Liliane (Judi Dench), en amerikansk motejournalist (Kate Hudson), en prostituert fra hans ungdomstid («Fergie») og moren (Sophia Loren).

## Skuespillere
* Daniel Day-Lewis som Guido Contini
* Nicole Kidman som Claudia Nardi
* Marion Cotillard som Luisa Contini
* Penélope Cruz som Carla Albanese
* Sophia Loren som Mamma
* Judi Dench som Liliane La Fleur
* Kate Hudson som Stephanie Necrophuros
* «Fergie» som Saraghina
* Martina Stella som Donatella

### Produksjon
Day-Lewis studerte italiensk for sin rolle, og snakket språket både når han spilte en scene og utenom. 

Skuespillerne begynte å øve i juli 2008, og selve filmingen begynte i oktober.

Den første traileren av filmen ble utgitt 14. mai 2009.
## Referanser


## Eksterne lenker
* 
* 
*
IGoogle

**iGoogle** (også kalt Google Personalized Homepage og Google IG) var en AJAX-basert startside eller personlig nettportal som var utviklet av internettselskapet Google. 

Tjenesten ble tilbudt av Google i konkurranse med Netvibes, Pageflakes, My Yahoo!, MySurfPad og Windows Live Personalized Experience.

iGoogle kunne tilpasses slik at brukeren kunne legge til nyheter, bilder, vær og andre ting fra nettet på siden. Prosjektet ble opprinnelig lansert i mai 2005.

iGoogle ble avviklet i 2013.

## Referanser


## Eksterne lenker
*
Box Office Mojo

**Box Office Mojo** er en internettbasert filmside som tar for seg de kommersielle sidene ved spillefilmer. Den tar i all hovedsak for seg amerikanske filmer fra 1980 og frem til i dag, men inneholder også en del informasjon om amerikanske filmers kommersielle suksess utenfor USA. Siden ble startet av Brandon Gray i august 1998 og hevdes å ha over en million unike besøkende per måned (2008). Den inneholder også noe finansiell informasjon om skuespillere, filmstudioer osv.

Siden inneholder også en rekke rangeringer av filmer knyttet opp til ulike kategorier. Blant annet "De 50 mest innbringende filmene i USA for 1996", "Tidenes mest innbringende filmer i USA", "Tidenes mest innbringende filmer i USA (inflasjonsjustert)" og "Tidenes mest innbringende filmer på verdensbasis"

Man kan si at Box Office Mojo tar for seg «kvantitet», mens filmsider som Rotten Tomatoes og Metacritic tar for seg «kvalitet».

## Sammenslåing med IMDb
Siden ble i 2008 oppkjøpt av filmsiden Internet Movie Database via deres finansielle eier Amazon.com.

## Referanser


## Eksterne lenker
* 
*
Sigert Patursson

**Sigert O. Patursson** (1869–1931) var en færøysk eventyrer og skribent.

Han vokste opp på Kirkjubøargarður som sønn av kongsbonde Páll Patursson og hans kone Elin Dalsgarð. Han hadde fem søsken: Helena, Jóannes, Sverri, Gazet og Petur.

I 1889, tjue år gammel, dro Sigert Patursson til vestlige Sibir og Karahavet. Reisen varte i seks år, og da han vendte tilbake til Færøyene skrev han *Sibirien i vore dage*. Verket kom ut i 12 hefter i 1900 og 1901, og ble samlet i en bok med samme navn i 1901. Boken er, foruten en reiseskildring, rik på kulturhistorie. En færøysk oversettelse ved Sigrið av Skarði Joensen ble utgitt i 1994.

Patursson besøkte også land som Mongolia, Tibet, Marokko og Egypt.

Sigert Patursson skrev også flere skrifter til støtte for færøysk selvstyre. Han ønsket også at Færøyene skulle bli mer selvberget og utvikle et mer variert næringsliv, og så for seg skogplanting, tanghøsting, kullgruvedrift, tekstilfabrikker, ullspinnerier og vannkraftverk. Patursson ble mye latterliggjort i samtiden for disse tankene, blant annet under avisoverskrifter som «Er manden rigtig klog?», men høstet også ros.

Patursson engasjerte seg sterkt for fredssaken, og han utgav sitt eget blad, *Verdensskriftet*, i land som Norge, Sverige, Danmark og Tyskland, der han tok opp idéer om mellomfolkelig samarbeid. Han var også en «begeistret naturdyrker og en utrettelig talsmann for fysisk fostring, skjønnhet og sunn levemåte».

## Referanser


## Litteratur
* Patursson, Sigert: *Sibirien i vore dage* (1901). Færøysk oversettelse: *Á ferð í Sibiriu* (1994).
* Sigurðardóttir, Turið: *Sigert* (1994), biografi.
Obedska bara

**Obedska bara** (serbisk: Обедска бара) er et stort myr- og skogområde som er en del av et naturreservat langs elva Sava i Serbia, om lag 40 km vest for Beograd. 

Området inneholder en kroksjø, restene etter en gammel sving i Sava, som i dag ligger litt lenger sør. I området finnes over 30 forskjellige vann-, myr-, skog- og eng-biocønoser. Av dyreliv finner en 220 fuglearter, 50 forskjellige arter av pattedyr, 13 amfibier, 11 reptiler og 16 fiskearter. En finner også over 500 plantearter. Området er et av de rikeste og best bevarte naturområdene på *[[Den pannoniske slette]]*.

Obedska bara er et av de eldste naturreservatene i verden og de første vernetiltakene ble innført i 1874, da herskerne av Habsburgmonarkiet bevarte det som et jaktområde for seg selv. Området har vært et Ramsarsted siden 1977 og er på listen til UNESCO over de viktigste våtmarksområdene i verden.

## Eksterne lenker
* 
* BirdLife.org
* Unge forskere i Serbia
* Obedska Bara Workcamp 2006
Junior Eurovision Song Contest 2010

**Junior Eurovision Song Contest 2010** (JESC 2010) var den åttende utgaven av Junior Eurovision Song Contest. Konkurransen ble arrangert i Minsk Arena i Belarus 20. november 2010. Slagordet for konkurransen var «Feel the magic!» *(Kjenn magien!)*.

## Arrangør
Flere land søkte om å få arrangere Junior Eurovision Song Contest 2010, blant annet Malta, Russland og Belarus. Til slutt bestemte Den europeiske kringkastingsunion at Belarus skulle få arrangere konkurransen.

## Deltakere

28. juli 2010 offentliggjorde EBU at 14 land var klare for konkurransen. Moldova debuterte, og Latvia og Litauen kom tilbake etter pauser på henholdsvis fire og ett år. Kypros og Romania trakk seg, og Sverige som egentlig ikke skulle delta, deltok likevel. I avstemningen skilte det til slutt bare ett poeng mellom første- og andreplassen. Det var første gang Armenia vant konkurransen.

## Stemmegivning

### 12 poeng

## Kart

## Se også
* Eurovision Song Contest 2010

## Referanser



## Eksterne lenker
* Junior Eurovision Song Contest's hjemmeside
Tønsberg (tettsted)

**Tettstedet Tønsberg** utgjør et sammenhengende tettbebygd område i og omkring den historiske byen Tønsberg, i kommunene Tønsberg og Færder, i Vestfold fylke. Tønsberg er Vestfolds største tettsted med  innbyggere per . Bebyggelsen strekker seg fra Skallevold i øst til Vestskogen på Nøtterøy, og fra Eik i nord til Duken på Nøtterøy i sør.  personer i tettstedet bor i Færder kommune. Tønsberg er av Statistisk sentralbyrå rangert som det niende største tettstedet i Norge.

Middelalderbyen Tønsberg er sentrum i tettstedet Tønsberg. I de sentrale byområdene under Slottsfjellet og Haugar ved Tønsberg havn har det vært bymessig bebyggelse i nærmere tusen år, siden ca. 1050, om en bygger på de arkeologiske funn og er skeptisk til Snorres utsagn om Tønsbergs alder. Tønsberg hadde i middelalderen åpenbart en god, strategisk plassering for handel, både vestover mot De britiske øyer og mot landene omkring Østersjøen.

Byfjorden og Kanalen var lenge den viktigste kommunikasjonsåren gjennom tettstedet, og langs denne vannveien oppsto det tidlig flere mindre steder med tett bebyggelse innen det som i dag defineres som tettstedet Tønsberg: Valløy, Husøy og Husvik. På 1800-tallet vokste industriområdet Kaldnes seg stadig større på Nøtterøy-siden av Byfjorden.

Tønsberg er et typisk eksempel på tettstedsoppsplitting fordi en kommunegrense går tvers gjennom tettstedet Tønsberg. Tønsberg var lenge en bykommune med svært trange grenser, slik at villabebyggelsen fikk utvikle seg over kommunegrensene mot Sem kommune i øst, og Nøtterøy kommune i sør. I 1988 ble kommunene Tønsberg og Sem slått sammen. Det har vært en tilbakevendende diskusjon om Tønsberg kommune også burde utvides mot sør, slik at hele Nøtterøy blir en del av Tønsberg kommune. Dermed ville hele tettstedet komme innenfor kommunegrensene. I forbindelse med kommunereformen ble imidlertid Nøtterøy i 2018 slått sammen med Tjøme kommune i sør til Færder kommune samtidig som Tønsberg kommune ble slått sammen med Re kommune i nord.

Tettstedet Tønsberg har fem bysentra, definert av SSB: Tønsberg sentrum, Kilen og Tolvsrød i Tønsberg kommune, Teie og Borgheim i Færder kommune.

## Storbystatus
Tradisjonelt blir byene Oslo, Bergen, Trondheim, Stavanger, Kristiansand og Tromsø ansett som Norges storbyer da disse blir sett på som landsdelshovedsteder. Etter tusenårsskiftet har det blitt vanligere å inkludere Porsgrunn/Skien, Drammen, Fredrikstad/Sarpsborg, Ålesund og Tønsberg i storbygruppen ettersom de i realiteten er storbyer med et innbyggertall på over 50&nbsp;000 i tettstedet, og ifølge *Storbymeldingen* til Stortinget regnes alle tettsteder med minst 50&nbsp;000 innbyggere som storbyer. Disse byene har også mange av de samme sosiale utfordringer og samferdselsutfordringer som de andre storbyene.

## Se også
* Liste over Norges største tettsteder

## Referanser
Prosjekt 24:7

**Prosjekt 24:7** er et døgnåpent helse- og velferdstilbud i regi av Kirkens Bymisjon for å gi et bedre psykisk og fysisk helsetilbud til rusmiddelavhengige. Prosjektet er et svar på en utfordring fra helse- og omsorgsminister Bjarne Håkon Hanssen (Ap) om raske og konkrete tiltak for de mest utsatte. Det er gitt tilsagn om 60 millioner i tilskudd over to år, som skal brukes for å oppnå bedre helse og sosial inkludering for gruppa og for å bedre samordning og kunnskapsutvikling på fagfeltet.

## Eksterne lenker
* Kirkens Bymisjon: Alltid åpent – nytt tiltak for de mest utsatte 
* Helse- og omsorgsdepartementet: Omfattende tiltak for de mest hjelpetrengende rusavhengige
Jørgen Thomsen

**Jørgen Thomsen** (1927–1995) var en færøysk mekaniker og sosialdemokratisk politiker (Jv.). Han var innvalgt på Lagtinget fra Eysturoy fra 1978 til 1994.

Han var utdannet mekaniker og arbeidet på en fisketråler i flere år før han i 1959 ble teknisk leder i Nordafar A/S i Kangerluarsoruseq på Grønland. Fra 1965 til 1979 var han arbeidsformann ved stålskipsverftet i Skála. Han hadde tillitsverv i fagbevegelsen som formann i Skála Arbeiðsmannafelag og styremedlem i Føroya Arbeiðarafelag.

Thomsen var medlem av kommunestyret i Skála fra 1958 til 1962 og fra 1966 til 1970. I 1978 ble han innvalgt på Lagtinget fra Eysturoy. I løpet av 1980-årene ble han formann i den sosialdemokratiske lagtingsgruppen og formann i Lagtingets finanskomité. Vinteren 1990/1991 var han også Lagtingets formann. Thomsen var syk og søkte ikke gjenvalg til Lagtinget i 1994. Han var også virksom i menighetsarbeid, avholdslosjen og speiderbevegelsen.

## Referanser
Orden og rettferdighet

**Orden og rettferdighet** (litauisk: *Tvarka ir teisingumas*, TT) var et politisk parti i Litauen. Det ble beskrevet som et antielitistisk og radikalt høyreorientert parti, men beskrev seg selv som venstreorientert.

Det ble dannet som Det liberaldemokratiske parti (*Liberalų Demokratų Partija*, LDP) i 2002 av tidligere statsminister Rolandas Paksas og andre utbrytere fra Litauens liberale forbund. Partiet begynte raskt å drive en valgkamp inspirert av Jean-Marie Le Pen i Frankrike, men erklærte samtidig støtte til litauisk medlemskap i EU og NATO. I 2006 tok partiet navnet Orden og rettferdighet. Rolandas Paksas var Litauens president fra 2003 til 2004, men var partiuavhengig så lenge han var president.

Orden og rettferdighets gruppe i nasjonalforsamlingen Seimas inkluderte også Valgaksjon for polakker i Litauen.

Mellom 2004 og 2019 hadde Orden og rettferdighet også representanter i Europaparlamentet, og hvor de satt i gruppe med Union for nasjonenes Europa og de senere Europa for frihet og demokrati (EFD) og Europa for frihet og direkte demokrati (EFDD) sammen med partier som italienske Lega Nord og britiske UKIP.

I 2020 gikk Orden og rettferdighet inn i det nye partiet Frihet og rettferdighet.

## Referanser


## Eksterne lenker
*